**7 НОЕМВРИ 2024 г.**

**Наказателно дело от общ характер №454/2024 година – 10:00 часа**

Днес се проведе първото след разпоредително съдебно заседание по наказателно дело №454/2024 година, насрочено за разглеждане в два последователни дни.

Припомняме, че делото е образувано срещу **Г.В.Т.**, от град Тръстеник, обвинен в това, че на 20.07.2023 година, на пътя Плевен-Ловеч, близо до разклона за село Ралево, при управление на лек автомобил „Мерцедес“, нарушил правилата за движение по пътищата и умишлено причинил смъртта на три лица: Цветомир Д.Л., Стела Б.И. и Найден И.Т.

Обвиняемият не е правоспособен водач, но въпреки това системно е управлявал моторни превозни средства както в България, така и в Германия, където преимуществено пребивава. Вечерта преди инцидента е консумирал алкохол и е управлявал автомобила с концентрация на алкохол в кръвта 1,16, със скорост надвишаваща позволената за този пътен участък.

При движение на прав участък управляваният от Г.Т. автомобил променил праволинейното си движение и навлязъл в лентата за насрещно движение, където по това време се движел мотоциклет управляван от пострадалия Цветомир, с пътник пострадалата Стела. Въпреки, че водачът на мотоциклета предприел спиране, двете МПС-та се сблъскали. В резултат на удара починали лицата возещи се на мотора, както и пътника в лекия автомобил управляван от обвиняемия.

Обвиняемото лице е с мярка за неотклонение „Задържане под стража“. Той е многократно осъждан за извършвани престъпления от общ характер.

Днес, съдът даде ход на делото, въпреки искането на единия от защитниците на подсъдимия делото да не се гледа, поради невъзможност от негова страна да се яви в съда, тъй като е служебно ангажиран в друг съд. Доводите на съдебния състав са, че подсъдимият има още един адвокат, който присъства в съдебното заседание, а според разпоредбата на чл.271, ал.3 НПК ако защитниците са повече от един, както е в конкретния случай, неявяването на някой от тях не е основание за отлагане на делото.

В хода на съдебното заседание днес се разпитаха всички явили се свидетели, както и вещите лица изготвили заключения по назначените експертизи. Утре, 08.11.2024 година, от 10:00 часа, разглеждането на делото продължава.

**Връзки с обществеността 7 ноември 2024 г.**

**e-mail:** **os\_press@abv.bg**